ডেস্ক রিপোর্টবিভিন্ন স্থানে সড়ক দুর্ঘটনায় ৬ জন নিহত ও ১১ জন আহত হয়েছে। চট্টগ্রামে কভার্ড ভ্যানের ধাক্কায় ছাত্র আহত হওয়ায় বিক্ষুব্ধ শিক্ষার্থী ও এলাকাবাসী তিন ঘণ্টা ঢাকা-চট্টগ্রাম মহাসড়ক অবরোধ করে রাখে। যশোরে ট্রাক-নসিমন সংঘর্ষে এবং মাগুরায় বাসের ধাক্কায় চারজনসহ মধুখালী ও নবাবগঞ্জে সড়ক দুর্ঘটনায় এক শিশু ও  গৃহবধূ নিহত হয়। এসব নিয়ে প্রতিনিধিদের আরও খবর।সীতাকুণ্ড (চট্টগ্রাম) : চট্টগ্রামের সীতাকুণ্ডের ফৌজদারহাটে গতকাল সড়ক দুর্ঘটনায় ছাত্র আহত হওয়াকে কেন্দ্র করে স্কুলছাত্র ও স্থানীয় জনতা ঢাকা-চট্টগ্রাম মহাসড়ক অবরোধ করলে তিন ঘণ্টা যান চলাচল বন্ধ থাকে। দুর্ঘটনায় ক্ষুব্ধ শিক্ষার্থীরা ৪/৫টি যানবাহন ভাংচুর করেছে। বার আউলিয়া হাইওয়ে থানার এস আই গোলাম ফারুক জানান, বেলা ১১টার দিকে রাস্তা পার হতে গিয়ে ফৌজদারহাট কেএম হাইস্কুলের সপ্তম শ্রেণীর ছাত্র প্রান্ত দাশ দ্রুতগামী একটি কভার্ড ভ্যানের ধাক্কায় গুরুতর আহত হয়।  এতে ক্ষুব্ধ স্কুল শিক্ষার্থী ও এলাকাবাসী টি কে গ্রুপের ওই কভার্ডভ্যানসহ আরও ৩/৪টি গাড়ি ভাংচুর করে। কভার্ডভ্যান চালককে গণপিটুনি দেয়া হয়। এ সময় তারা ঢাকা-চট্টগ্রাম মহাসড়কের ব্যারিকেড দিলে বেলা ২টা পর্যন্ত যানবাহন চলাচল বন্ধ থাকে। স্থানীয় প্রশাসন ওই এলাকায় একটি স্পিডব্রেকার দেয়ার আশ্বাস দিলে ব্যারিকেড তুলে নেয়া হয়।মহম্মদপুর (মাগুরা) : ঢাকা-খুলনা মহাসড়কের কামারখালী বাজারের অদূরে মাঝিবাড়ি এলাকায় গত বুধবার রাতে খুলনাগামী একটি বাসের ধাক্কায় মিঠু সরকার (৩২) ও চিনা শেখ (৩০) নিহত হয়েছেন। ঘটনার রাতে  মাগুরার মহম্মদপুরের চালিমিয়া গ্রামের বাগান সরকারের ছেলে মিঠু সরকার ও হরিণাডাঙ্গা গ্রামের আবুল শেখের ছেলে চিনা শেখ মোটরসাইকেলযোগে কামারখালী যাচ্ছিলেন। স্থানীয় মাঝিবাড়ি এলাকায় খুলনাগামী একটি পরিবহন মোটরসাইকেলটিকে ধাক্কা দিলে ঘটনাস্থলেই তারা নিহত হন।যশোর অফিস : গতকাল সকালে যশোরে ট্রাক, যাত্রীবাহী বাস ও নসিমনের সংঘর্ষে মারা গেছে দুজন। আহত হয়েছে অন্তত ১০ জন। আহতদের হাসপাতালে ভর্তি করা হয়েছে। দুর্ঘটনার পর স্থানীয় লোকজন এক ঘণ্টা যশোর-খুলনা মহাসড়ক অবরোধ করে রাখে। পুলিশ ও প্রত্যক্ষদর্শীরা জানায়, সকাল সাড়ে  ৯টার দিকে যশোর-খুলনা মহাসড়কের রাজারহাটে যশোরমুখী একটি ট্রাক প্রথমে একটি নসিমনকে ধাক্কা দেয়। এর পরপরই ড্রাইভার নিয়ন্ত্রণ হারিয়ে ফেললে বিপরীত দিক থেকে আসা একটি যাত্রীবাহী বাসের সঙ্গে ট্রাকটির মুখোমুখি সংঘর্ষ হয়। এতে নসিমনযাত্রী ১৫ বছরের কিশোর নুরু ঘটনাস্থলেই মারা যায়। আহত হয় অন্তত ১০ জন। আহতদের জেনারেল হাসপাতালে ভর্তি করা হয়। হাসপাতালে মারা যায় আরও এক যুবক। তার পরিচয় জানা যায়নি। দুর্ঘটনার পরপরই স্থানীয় লোকজন ঢাকা-খুলনা মহাসড়ক অবরোধ করে রাখে। এ সময় রাস্তায় শত শত যানবাহন আটকা পড়ে। এক ঘণ্টা অবরোধ  চলার পর পুলিশ গিয়ে পরিস্থিতি স্বাভাবিক করে।মধুখালী (ফরিদপুর) : ২৯ ডিসেম্বর সন্ধ্যায় সড়ক দুর্ঘটনায় মধুখালীতে এক শিশু নিহত হওয়াকে কেন্দ্র করে গতকাল সকালে মধুখালী উপজেলার ঢাকা-খুলনা মহাসড়কের মেছড়দিয়ার মোড়ে স্পিডব্রেকারের দাবিতে শত শত এলাকাবাসী আধঘণ্টা সড়ক অবরোধ করে রাখে। এতে মহাসড়কে যানবাহন আটকা পড়ে। পুলিশ জানায়, বুধবার দুপুর ১টার দিকে উপজেলার বনমালিদিয়া গ্রামের মামুন শেখের পুত্র কনক শেখ (৭) উপজেলার ঢাকা-খুলনা মহাসড়কের মেছরদীয়া মোড়ে রাস্তা পার হওয়ার সময় জে আর পরিবহনের একটি বাস তাকে ধাক্কা  দেয়। গুরুতর অবস্থায় কনককে ফরিদপুর মেডিকেল কলেজ হাসপাতালে ভর্তির পর বুধবার সন্ধ্যায় সে মারা যায়। এ ঘটনার সূত্র ধরে গতকাল দুর্ঘটনাস্থলে স্পিডব্রেকারের দাবিতে শত শত এলাকাবাসী সকাল সাড়ে ৮টা থেকে ৯টা পযর্ন্ত ঢাকা-খুলনা মহাসড়কে গাছের গুঁড়ি ফেলে অবরোধ করে। পরে স্থানীয় প্রশাসন স্পিডব্রেকারের আশ্বাস দিলে অবরোধ তুলে নেয়া হয়।নবাবগঞ্জ (দিনাজপুর) : গত বুধবার বিকালে দিনাজপুরের নবাবগঞ্জ উপজেলা সদরে ট্রাক্টরের চাপায় শারমিন নাহার (২৫) নামে এক গৃহবধূ নিহত হয়েছে। পুলিশ জানায়, উপজেলার দাউদপুর (পদ্মাপাড়া) গ্রামের  মনজুরুল আলমের স্ত্রী শারমিন নাহার বাবার বাড়ি নবাবগঞ্জ থেকে স্বামীর বাড়ি যাওয়ার সময় করতোয়া ব্রিজের ওপর একটি ট্রাক চাপা দিলে ঘটনাস্থলেই সে মারা যায়। এ ঘটনায় নবাবগঞ্জ থানায় একটি ইউডি মামলা হয়েছে।http://www.amardeshonline.com/pages/details/2010/12/31/60754